b'\n_START_ARTICLE_\nConnaught Road\n_START_PARAGRAPH_\nConnaught Road (kinesisk: \xe5\xb9\xb2\xe8\xab\xbe\xe9\x81\x93, pinyin: G\xc3\xa0nnu\xc3\xb2 d\xc3\xa0o) er en hovedgate langs Hongkong\xc3\xb8yas sentrale og vestlige nordkyst.\n_START_SECTION_\nTo deler\n_START_PARAGRAPH_\nConnaught Road Central (\xe5\xb9\xb2\xe8\xab\xbe\xe9\x81\x93\xe4\xb8\xad) l\xc3\xb8per gjennom str\xc3\xb8ket Central parallelt med strandlinjen. Den strekker seg fra Admiralty i \xc3\xb8st (der den knytter an til Harcourt Road), til Shun Tak Centre i vest, hvorfra den blir Connaught Road West._NEWLINE_Connaught Road West (\xe5\xb9\xb2\xe8\xab\xbe\xe9\x81\x93\xe8\xa5\xbf) l\xc3\xb8per mot str\xc3\xb8kene Kennedy Town og Pok Fu Lam i vest. For det meste er Connaught Road West under Connaught Road West Flyover, (Route 4). Den er hovedruten til munningen av Western Harbour Tunnel og videre til Shek Tong Tsui, der den g\xc3\xa5r over i  Des Voeux Road West.\n_START_SECTION_\nHistorie\n_START_PARAGRAPH_\nGaten var opprinnelig strandpromenaden som l\xc3\xa5 langs der b\xc3\xa5tene la til. I 1889 p\xc3\xa5gikk det store landvinninger her. S\xc3\xa5 den tidligere egentlige hovedgaten, Bowring Praya, fikk en nordlig parallell. Dette ble kunngjort av fungerende guvern\xc3\xb8r Francis Fleming, under et prinsebes\xc3\xb8k fra England i 1890, og gaten skulle oppkalles etter prins Arthur, hertug av Connaught og Strathearn. En statue av hertugen stod en gang i krysset med Pedder Street.  _NEWLINE_Connaught Road West l\xc3\xa5 inntil mange av pirene vest p\xc3\xa5 \xc3\xb8ya. S\xc3\xa6rlig var det grossister i ris som etablerte seg der. Men etterhvert som landvinningene i omr\xc3\xa5det fortsatte, er Connaught Road ikke lenger en strandgate.'